Kim Andersen (V), 1999-01-12:
I forhold til de lande, som vi normalt sammenligner os med, er Danmark suverænt det land, der relativt set har færrest, som starter egen virksomhed.
Det er et problem.
Netop i de her dage får vi mange vidnesbyrd om, at vores handelsbalance udvikler sig negativt, at vores eksportrater til vore nære markeder er faldende.
Det er en meget dårlig udvikling for det danske samfund og for mulighederne for at bevare et godt og velfungerende velfærdssamfund.
Vi har en interesse i, at vi har en underskov af små virksomheder, af igangsættervirksomheder, af højteknologiske virksomheder, som kan vokse sig store og måske blive til et nyt Danfoss, et nyt Grundfos.
Men vi har også et behov for, at mennesker, der måske har været funktionærer gennem mange år, men som går med en stille drøm om at få foden under eget bord og blive selvstændig, har en reel mulighed for at blive det, også uden at det behøver at være en højteknologisk virksomhed inden for IT-branchen eller inden for bioteknologi.
De forslag, som Det Konservative Folkeparti her har fremsat, give reel mulighed for, at vi kan få en mere varieret, mere potent underskov af danske virksomheder, samtidig med at det giver funktionærer mulighed for på en reel baggrund at starte egen virksomhed.
Det er holdninger, som vi i Venstre er 100 pct. enige med Det Konservative Folkeparti i, og vi støtter De Konservatives forslag på det område. Vi har behov for at give øget incitament til, at vi kan fremme selvstændighedskulturen i det her land.
Det er der behov for, det er der værdi i kulturelt og samfundsmæssigt, og det er fundamentalt nødvendigt økonomisk, at vi fortsat kan have en stor underskov af små og mellemstore virksomheder.
Hvem har reelt mulighed for at lægge til side og etablere sig i en ny højteknologisk virksomhed
som ung forsker
Det er få.
Man har ikke haft mulighed for at foretage en opsparing, som man kan skyde ind i et nyt selskab, og man har ikke nødvendigvis patenter eller egen viden, der kan bogføres som et aktiv og derfor gøre én berettiget.
Man kan få nogle medarbejderaktier, man kan få optioner, men de skal beskattes ved udlevering.
Jamen det er jo molboagtigt.
I enhver anden sammenhæng er det jo sådan, at værditilvæksten først beskattes ved realisation.
Sådan bør det selvfølgelig også være, når man er igangsætter og risikerer noget for at få foden under eget bord og for at skabe en værditilvækst til samfundet.
Med de forslag, som Det Konservative Folkeparti her har fremsat, og som vi på det varmeste støtter, får Danmark mulighed for at fremme en iværksætterkultur, som gør, at vi kan få en iværksætterunderskov på højde med den, man kender i Amerika.
Ordningen vil give ubemidlede offentligt ansatte forskere mulighed for at blive medinvestorer og igangsætterentreprenører i højteknologiske virksomheder.
Det bliver muligt for ledere og for medarbejdere i små og mellemstore virksomheder at foretage en personlig opsparing, som er forudsætningen for, at man kan bryde ud af funktionærstillinger og kaste sig ud i den risiko, som det nu engang er at starte egen virksomhed. Der er mange dygtige og engagerede forskere, erhvervsledere i dette land, som gerne vil, men som ikke tør på grund af den økonomiske risiko, som det er i det funktionærland, som Danmark har udviklet sig til.
Hvis forslaget gennemføres i sin helhed, vil Danmark blive førende i den nationale og regionale EU-konkurrence om at kapre nye hightechindustrier, hightechindustrier, som dukker op alle vegne, det er bare et spørgsmål om, hvor de skal placeres, hvor det er attraktivt.
Vi kan komme på højde med Silicone Valley, når det drejer sig om højteknologi, og Californiens biotechindustri.
Opsparingen hos medarbejdere kan kun gennemføres, hvis virksomheden præsterer en betydelig værditilvækst og dermed sætter aktiekursen op.
Det betyder i sidste ende et større beskatningsgrundlag og et større skatteprovenu til samfundet.
Der er faktisk kun vindere med de beslutningsforslag, som Det Konservative Folkeparti her har fremsat, både med hensyn til at fremme en iværksætterkultur og med hensyn til at skabe værditilvækst og få gang i underskoven af nye virksomheder i Danmark, og det er der brug for.
Derfor støtter vi forslagene, og vi synes, at regeringen burde tage det til sig med kyshånd.
Det er i virkeligheden sådan et initiativ her, der er brug for.